Περιστατικό στον ρουμανικό πυρηνικό σταθμό της Τσερναβόντα

Ένα περιστατικό σημειώθηκε σήμερα το πρωί στον ρουμανικό πυρηνικό σταθμό της Τσερναβόντα, το οποίο προκλήθηκε από την αυτόματη αποσύνδεση του δεύτερου αντιδραστήρα από το εθνικό σύστημα ενέργειας, ανέφερε με ανακοινωσή της προς τον Τύπο η εταιρεία Nuclearelectrica που διαχειρίζεται τον σταθμό.

«Η S.N. Nuclearelectrica (SNN) ανακοινώνει πως η Μονάδα 2 του πυρηνικού σταθμού της Τσερναβόντα αποσυνδέθηκε αυτομάτως από το εθνικό σύστημα ενέργειας (SEN) το πρωί της 29ης Μαρτίου 2018, έπειτα από μια δυσλειτουργία» στο μη πυρηνικό ηλεκτρικό σύστημα, αναφέρει η εταιρεία, προσθέτοντας πως ειδικοί ερευνούν τα αίτια και θα προβούν στις κατάλληλες επισκευές.

Η εταιρεία υπογραμμίζει πως η αποσύνδεση του αντιδραστήρα από το εθνικό σύστημα ενέργειας δεν δημιούργησε κανέναν κίνδυνο για την πυρηνική ασφάλεια.

Η ίδια προσθέτει πως δεν είχε καμιά επίπτωση στο προσωπικό, τον πληθυσμό και το περιβάλλον.

Πηγή: ΑΠΕ-ΜΠΕ